En els projectes hi participen un total de 10 empreses, tres universitats i dos centres de recerca
Queden només 65 ajuts per atorgar en les últimes resolucions, en què es preveu una alta demanda de sol·licituds
La primera i la segona resolució de la convocatòria del Pla de Doctorats Industrials (DI-2015), impulsat pel Govern de la Generalitat de Catalunya, han atorgat 10 nous ajuts que permetran que estudiants de doctorat desenvolupin la seva formació investigadora en un projecte de recerca i estratègic d'una empresa.
La Generalitat, mitjançant la Secretaria d'Universitats i Recerca, cofinançarà 10 projectes presentats per 10 empreses juntament amb tres universitats i dos centres de recerca.
Quedaran només 65 ajuts per atorgar en les últimes resolucions, en què es preveu una alta demanda de sol·licituds.
La sol·licitud de l'ajut, per a la tercera (i penúltima) resolució de l'any 2015, té de límit fins al proper 5 d'octubre.
Per a més informació es pot consultar la guia de sol·licituds per a empreses i universitats.
El Pla de Doctorats Industrials té com a objectius contribuir a la competitivitat i la internacionalització del teixit industrial català, captar talent, i formar doctors i doctores per a les empreses dins de projectes d'R+D+I.
L'element essencial del procés de doctorat industrial és el projecte de recerca estratègic de l'empresa on el doctorand o la doctoranda desenvolupa la seva formació investigadora en col·laboració amb una universitat, i que és l'objecte d'una tesi doctoral.
Actualment, ja s'estan desenvolupant més de 150 projectes i la nova convocatòria ja està en marxa per impulsar 75 projectes més.
El Pla de Doctorats Industrials permet a les empreses atraure persones amb coneixements i competències d'alt valor afegit, accedir als grups més capdavanters d'universitats i centres de recerca i als seus equipaments i infraestructures, i també obtenir ajuts econòmics i beneficiar-se de les deduccions i bonificacions fiscals per a les activitats d'R+D+I. Per a les universitats i els centres de recerca de Catalunya (CERCA), els projectes de doctorat industrial són una ocasió per transferir la seva tecnologia i els seus coneixements a l'entorn productiu i reforçar d'aquesta manera els vincles amb el món empresarial.
Per als futurs doctorands, es tracta d'una oportunitat magnífica per incorporar-se a un entorn altament innovador que combina la supervisió acadèmica de la tesi amb la tutoria que proveeixen les empreses en el marc d'un contracte laboral de tres anys de durada i que incorpora, a més, altres avantatges, com la matrícula gratuïta o una borsa de mobilitat.
El Pla està gestionat per l'Agència de Gestió d'Ajuts Universitaris i de Recerca (AGAUR) i, a partir d'aquest any, hi col·labora la Fundació Catalana per a la Recerca i la Innovació (FCRI) per fer-lo encara més dinàmic.
Així mateix, té el suport de les 12 universitats catalanes i del món empresarial per afavorir la transferència de coneixement al sector productiu.
Podeu trobar la informació detallada al web http://doctoratsindustrials.gencat.cat.
Empreses beneficiàries de l'ajut (1a i 2a resolució):
Universitats i centres de recerca beneficiaris de l'ajut (1a i 2a resolució):